Who You Are

Who You Are הוא אלבום הבכורה של הזמרת האנגלייה ג'סי ג'יי. יציאת האלבום, שיועדה לסוף מרץ 2011, הוקדמה בחודש ל-25 בפברואר 2011 בעקבות לחץ המעריצים. שבעה משירי האלבום יצאו כסינגלים: השיר "Do It Like a Dude" ,השיר "Price Tag" בו משתתף גם הראפר B.o.B, השיר "Nobody's Perfect", השיר "Who's Laughing Now", השיר "Domino", השיר "Who You Are", והשיר "Laserlight". כבר בשבוע הראשון ליציאתו הגיע האלבום למקום השני במצעד האלבומים הבריטי עם מכירות של 105,000 עותקים, ולמקום 11 במצעד הבילבורד 200 עם מכירות של 34,000 עותקים. במצעד האלבומים הבריטי שהה האלבום 83 שבועות רצופים ב-40 המקומות הגבוהים. במצעד האלבומים הבריטי השנתי של 2011 הגיע השיר למקום ה-8, ושנה לאחר המשיך להיות פופולרי, והגיע למקום ה-16. מאז זכייתה של ג'סי ג'יי ב-"Critics Choice award at the 2011 Brit Awards" וזכייתה בפרס של ה-BBC בפרס "הצליל של 2011", יציאתו של האלבום עוררה עניין רב בקרב אנשים רבים. בטוויטר אמרה ג'יי שהעבודה על האלבום נמשכה שש שנים, והסתיימה ב-19 בינואר 2011. "Do It Like a Dude" - הסינגל הראשון מהאלבום הוא השיר Do It Like a Dude. השיר נכתב במקור לזמרת ריהאנה, אך לאחר לחצים מחברת התקליטים של הזמרת, הקליטה ג'יי גרסה משלה לשיר, והוציאה את השיר כסינגל הבכורה של האלבום ב-18 בנובמבר 2010. בשבוע הראשון ליציאתו נכנס השיר למקום ה-25 במצעד הסינגלים הבריטי. שמונה שבועות לאחר מכן הגיע השיר למקום השני במצעד, לאחר שהשיר בוצע על ידי ג'יי בטקס המוזיקה הבריטית של שנת 2011, ובו היא גם זכתה בתואר "פריצת השנה". השיר הגיע למעמד זהב בבריטניה ובניו זילנד. בנוסף על בריטניה, הגיע השיר לעשרים המקומות הגבוהים במצעדי סינגלים של מספר מדינות נוספות. "Price Tag" - הסינגל השני מהאלבום הוא השיר Price Tag, בהשתתפות B.o.B. השיר יצא לאור ב-30 בינואר 2011, וכבר בשבוע הראשון ליציאתו נכנס היישר אל המקום הראשון במצעד הסינגלים הבריטי, שם נשאר במשך שבועיים רצופים ועקף את הסינגל החדש של ליידי גאגא Born This Way. בשבועיים הראשונים ליציאתו מכר השיר למעלה מ-180 אלף עותקים. השיר היה להצלחה מסחררת ברחבי העולם והגיע למקום הראשון בכ-20 מצעדי סינגלים של מדינות שונות בעולם, הגיע למעמד פלטינה בארצות הברית ובאיטליה, למעמד פלטינה כפולה בניו זילנד ולמעמד פלטינה מחומשת באוסטרליה. בבריטניה מכר השיר למעלה מ-2 מיליון עותקים והגיע למעמד פלטינה כפולה.[דרוש מקור] בסך הכל מכר הסינגל למעלה מארבעה מיליון עותקים ברחבי העולם, והפך לסינגל המוצלח ביותר של ג'יי.[דרוש מקור] בזכות השיר פרצה ג'יי למצעדי המוזיקה ברחבי העולם, uהייתה מועמדת לפרסי המוזיקה הבריטית של שנת 2011 בתור הזמרת הבריטית והסינגל הבריטי. "Nobody's Perfect" - הסינגל השלישי מהאלבום הוא השיר Nobody's Perfect שיצא לאור ב-15 באפריל 2011. השיר הגיע למקום ה-9 במצעד הסינגלים הבריטי, ובנוסף הגיע ל-15 הגדולים במצעדים של מספר מדינות נוספות. השיר הגיע למעמד כסף בבריטניה, למעמד זהב בניו זילנד, ולמעמד פלטינה כפולה באוסטרליה. בסך הכל נמכרו למעלה מ-750 אלף עותקים של השיר ברחבי העולם. "Who's Laughing Now" - הסינגל הרביעי מהאלבום הוא השיר Who's Laughing Now שיצא לאור ב-21 באוגוסט 2011. השיר היה השיר שהצליח במידה המועטה ביותר מבין שירי האלבום, והגיע רק אל המקום ה-16 במצעד הסינגלים הבריטי. "Domino" - הסינגל החמישי מהאלבום הוא השיר Domino שיצא לאור ב-29 באוגוסט 2011. השיר לקוח מגרסת הפלטינה של האלבום שיצאה ב-14 בנובמבר 2011. לקראת סוף יולי 2011, ג'יי צייצה בטוויטר שלה לדוקטור לוק, אחד מהכותבים והמפיקים של השיר: "האם כדאי לתת למעריצים שלנו קטע קצר מהסינגל החדש שלי?" ולאחר שענה בחיוב היא צייצה קישור לקטע קצר של 30 שניות מהשיר. ב-16 באוגוסט 2011 היא הוציאה את השיר לעמוד היוטיוב הפרטי שלה. שבועיים לאחר מכן יצא השיר כסינגל בארצות הברית. הסינגל יצא לאור בארצות הברית, באוסטרליה ובגרמניה, אך לא יצא בבריטניה כפי המתוכנן. Domino הפך לשיר המוצלח ביותר של ג'יי בארצות הברית, כאשר הגיע למקום השישי במצעד הבילבורד ולמקום השני במצעד הפופ. למצעד הסינגלים הבריטי נכנס השיר במקום ה-54, ושלושה שבועות לאחר מכן הגיע אל המקום הראשון, שם נשאר במשך שבועיים. הוא הצליח אף על פי שלא יצא כסינגל ולכן הוצאתו כסינגל בוטלה. הסינגל הגיע למקום הראשון גם במצעד הסינגלים האירי, והגיע לעשרת המקומות הראשונים במספר מצעדים נוספים. הסינגל מכר כ-3.5 מיליון עותקים ברחבי העולם. "Who You Are" - הסינגל השישי מהאלבום הוא השיר Who You Are שיצא לאור ב-13 בנובמבר 2011. ג'סי ג'יי אמרה שזהו השיר הכי אהוב עליה מהאלבום ולדבריה היא קיבלה הודעה מילדה שבזכות השיר בחרה לא להתאבד. לפני שיצא כסינגל, Who You Are היה סינגל שיווקי שהגיע למקום ה-85 במצעד הסינגלים הקנדי ולמקום ה-40 במצעד הסינגלים הבריטי. כששוחרר בתור סינגל, Who You Are הגיע למקום ה-8 במצעד הסינגלים הבריטי, ובאותו שבוע בעדכון המצעד הרשמי ב-MTV הוא אף הגיע למקום ה-4, אבל משום שהסינגל יצא גם כדיסק EP ומכירותיו היו חלשות יחסית למכירות הדיגיטליות באותו השבוע, הוא ירד למקום ה-9 במקום להגיע ל-4. הסינגל מכר למעלה מ-200 אלף עותקים בבריטניה בלבד. "Laserlight" - הסינגל השביעי והאחרון מהאלבום הוא השיר Laserlight שיצא לאור ב-4 במאי בגרמניה וב-14 במאי בבריטניה 2012. הגיע לעשרת המקומות הראשונים במספר מצעדים ברחבי העולם, והגיע אל המקום ה-5 במצעד הסינגלים הבריטי, שם הוא נשאר שבועיים. הוא היה הסינגל השישי מהאלבום Who You Are שהגיע לעשרת המקומות הגבוהים במצעד, והפך את ג'יי לזמרת הבריטית בעלת המספר הגבוה ביותר של שירים מאותו אלבום שהגיעו לעשרת הגבוהים במצעד. Who You Are ספג ביקורות מעורבות ממבקרים. ניב הדס מהארץ כתב: "כל שיר ב-"Who You Are" הוא סינגל פוטנציאלי, אבל אני לא בטוח שזו מחמאה כל כך גדולה; הם פשוט נשמעים כולם אותו הדבר, ואת כולם כבר שמעתם." קיטי אמפייר מהעיתון האובזרבר תיארה את האלבום כ"מרשים, אם לא חביב בכולו." קרוליין סוליבאן מאתר הגארדיאן, הגדירה את האלבום כ"גדוש בשירים מדבקים ואמריקאיים, שמבוצעים בביטחון רב", אבל הוסיפה שלא אהבה את השירים האיטיים בו. ג'וני די מ-Virgin Media, כתב שהאלבום מעט "לא אחיד". הוא הרגיש ש"כשג'סי עושה חיים, היא לא ניתנת לעצירה", אבל הוסיף ש"הבעיות באלבום מגיעות כשג'סי מגזימה עם הסלסולים, ובאמת שוכחת לכתוב שיר אמיתי." בהמשך כתב שהיא תהיה "אחת מהזמרות המגניבות והגדולות בבריטניה בעשור." מידע על האלבום Who You Are באתר MusicBrainz מידע על האלבום Who You Are באתר AllMusic האלבום Who You Are באתר Discogs האלבום Who You Are באתר ספוטיפיי האלבום Who You Are באתר דיזר האלבום Who You Are באתר Yandex.Music (ברוסית) האלבום Who You Are באתר אפל מיוזיק האלבום Who You Are באתר טיידל מועמדי 2011, אתר פרסי בריטניה, 2011 ג'סי ג'יי היא צליל 2011 של ה-BBC, אתר BBC דבריה של ג'סי ג'יי, אתר TwitLonger, ‏19 בינואר 2011 דבריה של ג'סי ג'יי בדבר סיום העבודה על האלבום, הטוויטר של ג'יי, 20 בינואר 2011 ארכיון המצעד, מצעד הסינגלים הבריטי, אתר חברת המצעדים הרשמית 2011 Jessie J - The girl from Essex who plans to take the pop world by storm, ‏10 בדצמבר 2011, אינדיפנדנט ניב הדס, אלבום, ג'סי ג'יי, "Who You Are" | אני דו מינית, קנו אותי, באתר הארץ, 9 במרץ 2011 קיטי אמפייר, ג'סי ג'יי: Who You Are - ביקורת, אתר האובזרבר באתר הגארדיאן, 27 בפברואר 2011 קרוליין סוליבאן, ג'סי ג'יי: Who You Are - ביקורת, אתר הגארדיאן, 24 בפברואר 2011 ג'וני די, Who You Are, ג'סי ג'יי, אתר Virgin Media,‏ 28 בפברואר 2011